Yle Urheilu kertoi kesäkuun alussa, että taloustarkastuksia tekevä opetus- ja kulttuuriministeriö vaatii Likesiä palauttamaan yli puoli miljoonaa euroa valtionavustuksia. Ministeriön mukaan säätiö oli kirjannut esimerkiksi eri hankkeille sisäisiä laskutuksia avustusehtojen ja rajoitusten vastaisesti. Liikuntasäätiö toimitti vastineensa ministeriöön määräajassa.

Tuoreesta ministeriön perintäpäätöksestä ilmenee, etteivät säätiön selvitykset rahankäytöstä ja kirjanpidon käytännöistä vakuuttaneet tarkastajia.

Maksettavaa summaa kohtuullistettiin noin 150 000 eurolla säätiön taloudellisen tilanteen vuoksi, sillä Likesin oma pääoma on tappiolla. Päätöksessä todetaan, että koko summan periminen olisi kohtuutonta säätiön toiminnan jatkamisen kannalta. Reilun puolen miljoonan sijaan säätiöltä peritään valtionavustuksia korkoineen 358 630 euroa.

– Olen samaa mieltä kuin vastineessa, että perinnälle ei ole perusteita ja ne ovat vääriä. Rahat on käytetty niihin tarkoituksiin mihin ne on myönnetty. Saimme tietää päätöksen eilen ja hallitus käsittelee asiaa maanantaina. Todennäköisesti haemme oikaisua, Likesin johtaja Eino Havas kommentoi Yle Urheilulle.

Takaisin perittävä summa on maksettava takaisin viidessä erässä ensi vuoden loppuun mennessä.

– Me olemme säätiö, joka toimii käytännössä avustuksilla. En tiedä, onko perinnän maksamiseen haettavissa avustusta, sillä meillä ei ole tällaisia varoja. Jos päätös jää voimaan niin kyllä se uhkaa kollektiivisesti kaikkia toimintoja, Havas sanoi.

Tarkastustoimi tutki säätiön 14 avustuksen käytön pääosin vuosilta 2014–2015. Avustuksista yksi oli yleisavustus ja loput eri hankkeisiin myönnettyjä erityisavustuksia.

Lue myös:

Jälleen uusi karhukirje – valtio vaatii 500 000 euroa takaisin liikuntasäätiöltä